SKRIFTLIG FORESPØRGSEL E-1760/99

af Wolfgang Kreissl-Dörfler (Verts/ALE) til Kommissionen

(1. oktober 1999)

Om: Udviklingsprojektet Pôles de Développement Rural (PPDR) i Cameroun, som gennemføres af GD VIII

Kommissionen bedes besvare nedenstående spørgsmål i forbindelse med projektet Pôles de Développement Rural:

1. I hvilken fase (planlægning, gennemførelse) befinder projektet sig?

2. Er der foretaget evalueringer, og i givet fald af hvem (internt i Kommissionen og/eller uafhængigt)?

3. Hvilke konsekvenser har Kommissionen draget af evalueringerne? Er der foretaget ændringer i projektplanlægningen i overensstemmelse hermed? Hvorfor er der i benægtende fald ikke taget hensyn til resultatet af evalueringerne?

4. Ser Kommissionen det som et potentielt konfliktpunkt, at delegationen i tilfælde af en evaluering og nyformulering er både udbydende og direkte involveret part?

Svar afgivet på Kommissionens vegne af Poul Nielson

(16. november 1999)

Udviklingsprojektet Pôles de Développement Rural (PPDR) påbegyndtes i 1991 i Bafut-området og i slutningen af 1992 i områderne Sa'a, Ntui og Sangmélima (via en finansieringsaftale inden for rammerne af den tredje Lomé-konvention og den sjette Europæiske Udviklingsfond (EUF) til et samlet beløb på 10,3 mio. EUR).

Det egentlige formål med denne foranstaltning er at lægge vægt på at styrke befolkningsgruppernes evne til selv at styre deres egen udvikling og derigennem forbedre deres levevilkår og miljø.

For de tre udviklingscentre Sa'a, Ntui og Sangmélima var i 1997/1998 en overgangsperiode mellem det nuværende projekt og en anden etape, som planlægges for en periode på fire år. I denne lægges særlig vægt på bæredygtigheden og forvaltningen af landbrugsprojekter og socio-økonomiske infrastrukturer.

Kommissionen og de nationale myndigheder foretog en midtvejsevaluering i 1995, samt en evaluering i november 1998 ved overgangsperiodens udløb. Med henblik herpå blev arbejdet efter begrænset udbud overdraget til internationale rådgivningsfirmaer.

Evalueringerne har vist, at projektet har haft positive virkninger for befolkningsgrupperne, og at principperne om medvirken har givet de pågældende mulighed for at tage ansvaret for deres egne mikro-projekter. Det har dog kunnet konstateres, at en supplerende indsats er nødvendig for at opnå et tilfredsstillende niveau for deltagelsen og forbedre befolkningens evne til at varetage ejerskabet.

Med udgangspunkt i resultaterne af de uafhængige konsulentfirmaers vurderinger, er der især lagt vægt på bæredygtigheden og forvaltningen af landbrugsprojekter og de socio-økonomiske infrastrukturer. To underprogrammer, for henholdsvis videreførelse og nye aktioner, har tjent som ledetråd for planlægningen og opfølgningen af projektaktionerne.

Der foreligger ikke nogen potentiel interessekonflikt, eftersom delegationen efter en uafhængig evaluering af et projekt og efterfølgende ændring, tilkender kontrakten på den nationale myndigheds vegne, der forbliver den kontrakttildelende myndighed.

Resultaterne af evalueringen undersøges af Kommissionens delegation og regeringen, og når henstillingerne er relevante, kan ændringerne gennemføres under iagttagelse af de finansielle procedurer.